tartuNLP/wikipedia-smugri-20251201 huggingface dataset:
Kuvioluku

Kuvioluku on mikä tahansa luonnollinen luku, jota vastaava määrä pisteitä tai kappaleita voidaan asetella tasavälein pinnalle tai tilaan niin, että niistä syntyy jokin geometrisesti tunnistettava kuvio. Tasolle asetetut kuviot voidaan muodostaa monikulmioista, jotka ovat säännöllisiä tai muulla tavalla merkittäviä. Kun kuviolukuja muodostetaan tilaan, korvataan pisteet esimerkiksi palloilla, jotka asetellaan toisiinsa nähden rinnalle, alle tai päälle, ja saadaan kappaletta muistuttava kuvio.
Tietyn kuvioluvun muodostamiseen vaikuttaa paitsi kuvion muoto myös sen koko. Esimerkiksi kaikki kolmioluvut saadaan, kun eri määristä pisteitä muodostetaan eri kokoisia tasasivuisiksi muodostettuja kolmioita. Tiettyä kuviota vastaa yleensä ääretön lukujoukko.
Luvuilla, jotka saadaan kuvioluvuista, on mielenkiintoisia ominaisuuksia, joita tutkittiin antiikin Kreikassa ja Euroopassa 1600-luvulta asti.
Esimerkkejä.
Tason kuviolukuja.
Monikulmioluvut saadaan kuvioista, jotka on aseteltu säännöllisiksi kolmioiksi, neliöiksi, viisikulmioiksi tai kuusikulmioiksi. Seuraavassa näytetään, miten viisi ensimmäistä neliölukua on saatu.
Luku neljä saadaan, kun pisteen ympärille muodostetaan kolmella (punaisella) pisteellä neliö, jonka sivut muodostuvat kahdesta pisteestä. Luku yhdeksän saadaan, kun (2 x 2)-neliö laajennetaan täydentämällä sitä viidellä pisteellä (3 x 3)-neliöksi. Kuvioihin jää edelliset pisteet paikalleen, kun niitä täydennetään gnomonilla (punaiset pisteet), ja kuvioluku saadaan, kun kaikki pisteet lasketaan mukaan.
Kuusikulmioluku syntyy, kun valmiiseen kulmioon lisätään gnomon, joka täydentää kuvion taas kuusikulmioluvuksi.
Tyhjät välit kuvion sisällä kuuluvat tämän kuviotyypin luonteeseen. Kuusikulmiolukujen gnomonit formula_1 muodostavat myös lukujonon: 1, 5, 9, 13, 17, ..., joka näyttää olevan aritmeettinen lukujono formula_2 .
Tilan kuviolukuja.
Kun tason kuvioluvut saadaan ryhmittelemällä tasolle pisteitä, tilan kuvioluvut saadaan ryhmittelemällä pieniä palloja "kasoihin" kuten kuutioiksi, pyramideiksi tai kehiksi. Tällainen ryhmittely on esimerkiksi tetraedri tai neliöpohjainen pyramidi.
Jeff Garcia

Jeffrey Garcia (s. 1977 La Puente, Kalifornia) on yhdysvaltalainen Annie-palkittu ääninäyttelijä ja koomikko. Hän on tehnyt roolin Sheen Estevezinä tietokoneanimaatiosarjassa "Roni Neutroni". Hän on Pip-hiiren äänenä elokuvassa "Tallipihan bilehileet" ja Rinaldon äänenä Oscar-palkitussa elokuvassa "Happy Feet".
Ura.
Garcia aloitti uransa koomikkona 15-vuotiaana osallistuttuaan amatöörien komediakilpailuun Los Angelesin klubilla. Esityksessään hän käytti sarkasmia ja katuvitsejä, joiden myötä Garcia sijoittui kilpailussa toiseksi. Palkinnoksi hän sai 20 senttimetriä pitkän pokaalin ja 50 dollaria rahaa.
Vuonna 1994 Garcia teki ensimmäisen televisioroolinsa HBO:n komediasarjassa "Loco Slam", jonka myötä hän esiintyi yli kymmenessä televisiosarjassa vierailevissa rooleissa, joissa Garcia esitti koomisia kykyjään. Sittemmin Bud Friedman antoi hänelle mahdollisuuden esittää useammin stand up komiikkaa eri yökerhoissa Las Vegasissa, jonka myötä Garcia on nykyisin tehnyt kiertueita pitkin Yhdysvaltoja yökerhoissa ja kouluissa.
Vuodesta 2000 lähtien Garcia on tehnyt koomikko uransa ohella äänirooleja animaatioihin, joista hänen merkittävimmäksi rooliksi nousi Sheen Estevez vuoden 2001 Oscar-ehdokkuuden saaneessa tietokoneanimaatioelokuvassa Jimmy Neutron – neropatti. Elokuvan jälkeen Garcia jatkoi rooliaan elokuvaan perustuvissa sarjoissa ja videopeleissä.
Pekka Himanka

Pekka Himanka (s. 17. lokakuuta 1943 Kalajoki) on suomalainen iskelmälaulaja ja muusikko, jonka esitykset ovat vanhan tanssimusiikin tyylisiä ja usein nostalgisen maalaisaiheisia. 
Hänen aktiivinen muusikonuransa alkoi 22-vuotiaana. Hän suoritti vuonna 1967 radioesiintyjien diplomin. Levylaulajan uransa hän aloitti vuonna 1968 Unto Jutilan säveltämällä ”Kalajokivalssilla”. 
Himangan tunnetuin levytys on valssi ”Kankaan kaunis Katriina” vuodelta 1975, Vimpelin seudulta muistiin merkitty kansantarina, jonka Saukki muokkasi iskelmätekstiksi. Muita menestyskappaleita ovat muun muassa ”Maailman valot”, ”Variksen saappaat” ja ”Viimeinen tukkilainen” sekä ”Simpeleen siiat ja Parikkalan piiat”. Pääosan Himangan levytyksistä sovitti Sven Nygård.
Himanka kierteli useiden orkestereiden mukana Suomessa ja Ruotsissa ja vieraili myös Pohjois-Amerikassa. Hänellä oli myös radio- ja tv-esiintymisiä ja oma konsertti Finlandia-talossa. Hän on levyttänyt kaikkiaan 266 kappaletta. Nykyisin Himanka viettää eläkepäiviä rantatilallaan Kalajoella.
Himangasta on tehty tv-dokumentti "Kalajoen Pekka".
Jeffree Star

Jeffree Star (s. 15. marraskuuta 1985 Orangen piirikunta, Kalifornia), alkuperäiseltä nimeltään Jeffrey Steininger, on yhdysvaltalainen yrittäjä, malli, meikkitaiteilija, tubettaja sekä laulaja-lauluntekijä. Star nousi laajaan julkisuuteen miljoonia seuraajia keränneen Youtube-kanavansa kautta. Hän on luonut uraa myös androgyyninä mallina sekä perustanut oman menestyksekkään kosmetiikkabrändin nimeltä Jeffree Star Cosmetics.
Nuoruus.
Star syntyi Orangen piirikunnassa Kaliforniassa. Hänen perheensä on kotoisin Saksasta. Hän huomasi olevansa homoseksuaali jo varhaislapsuudessaan. Jeffreen isä kuoli hänen ollessaan kuusivuotias, ja hän jäi yksin alkoholismista kärsivän, mallina työskentelevän äitinsä kanssa. Star aloitti kokeilunsa meikkien parissa jo varhaisella iällä, ja on kertonut äitinsä antaneen hänelle luvan meikata yläasteikäisenä kouluun mennessään. Meikin lisäksi hän myös värjäsi hiuksensa huomiota herättävillä väreillä. High schoolin käytyään Star muutti Los Angelesiin, jossa hän alkoi elättää itseään meikkaajana, mallina ja muusikkona.
Musiikkiura.
Jeffree Star käytti yhteisöpalvelu MySpacea edistämään sekä musiikki- että vaatesuunnittelijan uraansa, johon lataamillaan muotikuvilla hän keräsi usein jopa yli 50 000 kommenttia.
Starin musiikkiura sai alkunsa, kun hän ystävystyi Peachesin rumpalin kanssa, joka rohkaisi häntä tekemään musiikkia. Hänen kaksi ensimmäistä soolokappalettaan ”We Want Cunt” sekä ”Straight Boys” kirjoitettiin yhteistyössä Holen, Samantha Maloneyn ja Scarlingin laulajan Jessicka Addamsin kanssa. Star muutti MySpace-sivunsa musiikkisivuksi, jotta pystyisi esittelemään musiikkiaan. Star teki kiertueita yhdessä elektromuusikko Peachesin, Cyndi Lauperin, Metro Stationin, Breathe Carolinan, Dr. Manhattanin, Schoolyard Heroesin ja Ultraviolet Soundin kanssa. Maaliskuussa 2007 Star julkaisi ensimmäisen EP-levynsä "Plastic Surgery Slumber Partyn" .
Starin toinen EP-levy "Cupcakes Taste Like Violence" julkaistiin joulukuussa 2008, ja ensimmäinen studiolevy "Beauty Killer" Syyskuussa 2009. 
Starin musiikkityylejä ovat elektro sekä pop. Hänen kappaleitaan ovat ”Beauty Killer”, ”Lollipop Luxury”, ”Louis Vuitton”, ”Miss Boombox”, ”Eyelash Curlers and Butcher Knives” ja ”Plastic Surgery Slumber Party”.
Jeffree Star Cosmetics.
Star perusti vuonna 2014 oman kosmetiikkayrityksen "Jeffree Star Cosmetics", joka valmistaa ja myy huulipunia, luomiväripaletteja, korostuspuutereita sekä ihonhoitotuotteita ja brändin nimellä olevia oheistuotteita esimerkiksi peilejä ja vaatteita. 
Tyyli.
Jeffreen pukeutumistyyliä on kuvailtu dramaattiseksi; hän pukeutuu usein naisellisesti ja käyttää pääasiassa luksusmerkkien vaatteita. Hän kertoo keräilevänsä muun muassa Hermés Birkin -käsilaukkuja joita hänellä on kokoelmassaan kymmeniä kappaleita. Jeffree omistaa paljon muidenkin luksusmerkkien harvinaisuuksia.
X (Kylie Minoguen albumi)

X on australialaisen poplaulaja Kylie Minoguen kymmenes studioalbumi. Se julkaistiin Yhdysvalloissa 26. marraskuuta 2007. Suomessa albumi ei noussut viralliselle albumilistalle, mutta oli viikon iTunesin ykkösenä. Albumilta on julkaistu singlenä kappaleet ”2 Hearts”, ”Wow”, ”In My Arms”, ”Cosmic”, ”All I See” ja ”The One”. ”Cosmic” julkaistiin Espanjassa, ”All I See” Yhdysvalloissa. Freemasons-yhtyeen remix ”The One” -kappaleesta jäi kuitenkin lopulta ilman fyysistä julkaisua Britanniassa.
Poisjääneet kappaleet.
Internetiin vuosivat myös kappaleet ”Excuse My French” ja ”When The Cat's Away”, joita luullaan usein Kylien esittämiksi, mutta Kylien levy-yhtiön tiedotteen mukaan Kylie ei ole koskaan levyttänyt kappaleita, vaan kyseessä ovat alkuperäiset Kylielle toimitetut demoversiot.
Busiris (mytologia)

Busiris ( tai "Bousiris") oli kreikkalaisessa mytologiassa Egyptin kuningas, jolla kreikkalaiset luultavasti viittasivat Osirikseen. Hänet mainitaan Poseidonin ja joko Lysianassan tai Anippen pojaksi.
Kun Egyptissä oli vallinnut kuivuuden vuoksi nälänhätä yhdeksän vuoden ajan, kutsui Busiris kreikkalaisia tietäjiä auttamaan ongelman ratkaisemisessa. Thrasios tai Frasios ennusti, että sateet saapuisivat jälleen, jos kuningas uhraisi muukalaisen. Niin tämä ryhtyi uhraamaan vuosittain Zeukselle muukalaisen, aloittaen ennustuksen antajasta. 
Myöhemmin Busiris yritti uhrata myös Herakleen tämän ollessa etsimässä hesperidien omenaa, mutta tämä mursi kahleensa, ja surmasi sekä kuninkaan että tämän pojan Amfidamaksen.
Tapsan tahdit

Tapsan tahdit on Nokialla vuosittain heinäkuun lopussa pidettävä merkittävä kotimaisen kevyen musiikin tapahtuma. Se on saanut nimensä Tapio Rautavaarasta, joka on syntynyt Nokialla vuonna 1915. Ensimmäisen kerran tapahtuma järjestettiin vuonna 1987. Kävijöitä on ollut 2020-luvulla vuosittain noin 30 000. Tapahtumassa jaetaan Iskelmä-Finlandia-palkinto.
Tapahtumaa ei järjestetä kesällä 2026, koska sitä halutaan uudistaa. Musiikkitapahtumien järjestämiskustannukset ovat nousseet ja yleisö ei halua ostaa pääsylippuja ennakkoon. Lähes neljäkymmentä vuotta yhtäjaksoisesti pidetty monipäiväinen tapahtuma ilmaisine oheisohjelmineen järjestettiin vuoteen 2010 asti Nokian kaupungin omana työnä ja sen jälkeen sen tuotanto kilpailutettiin. Nokia puolitti 2024 tapahtuman saaman vuotuisen tuen 60 000 eurosta 30 000 euroon. Sen lisäksi kaupunki on maksanut Iskelmä-Finlandian voittajalle palkintorahan 15 000 euroa.
Harmaamerimetso

Harmaamerimetso ("Phalacrocorax gaimardi") on Etelä-Amerikan länsirannikolla ja eteläosassa laajalla alueella, mutta harvalukuisena, esiintyvä merimetsolaji. 
Koko ja ulkonäkö.
Linnun keskikoko täysikasvuisena on noin 75 cm ja sen tunnistaa erityisesti valkeasta kaulasepel-laikusta ja tummemman selkäpuolen helmimäisestä kirjailusta. Muutoin pää, kaula ja vatsa on harmaa. Linnulla on ohut keltainen nokka, jonka juuressa on pesimäaikana verenpunainen laikku. Kirkkaanpunaiset räpylät paljastuvat linnun sukeltaessa. Pesimäaikana lajilla on päässään pitkiä valkoisia haituvia. Sukupuolet ovat samannäköiset
Levinneisyys.
Lintua tavataan Etelä-Amerikan länsirannikolla ja eteläkärjestä. Tyynenmeren puolella arvioitiin olevan vuonna 2007 12–13 000 yksilöä aina Macabi-saarilta Perussa Chiloé-saarille asti Chilen etelärannikolla. Atlantin puolella arvioitiin samaan aikaan olevan noin 2 200 lintua Puerto Deseadosta Monte Leonin kansallispuistoon saakka ja ajoittain Santa Cruzin maakunnassa Magalhãesinsalmessa Argentiinassa.
Populaatio on pienenemässä, mutta sitä tavataan laajalla alueella. Lajia uhkaavat munien keräily, El Ninon aiheuttamasta meren lämpötilan noususta johtuvat muutokset meren eliöstökannassa sekä lisääntyvän kalastuselinkeinon myötä takertuminen kalastajien välineisiin.
Elinympäristö.
Lintu on merenrannoilla ja rannikon läheisillä saarilla pesivä paikkalintu. Se suosii kivisiä, luoksepääsemättömiä ja kallioisia jyrkänteitä pesimiseen. Ruokansa se hankkii kylmistä ja matalista, eliörikkaista merialueilta. Esiintyy useimmiten yksilöinä, mutta voi esiintyä joskus myös pieninä parvina.
Lisääntyminen.
Lintu pesii yksittäisinä pareina tai pieninä yhdyskuntina rannikoilla ja guanopitoisilla saarilla. Pesä kootaan merikasveista ja se on yleensä rantajyrkänteiden tasanteilla tai rantakallioiden koloissa ja onkaloissa.
Ravinto.
Harmaamerimetso syö pääasiassa kalaa.
Allan Arbus

Allan Franklin Arbus (15. helmikuuta 1918 – 19. huhtikuuta 2013) oli yhdysvaltalainen näyttelijä. Hän esitti psykiatri Tri. Sidney Freedmania televisiosarjassa "M*A*S*H". 
Arbus, jolla oli juutalaista sukutaustaa, syntyi New Yorkissa. Paitsi televisiossa, hän teki työtä myös useissa elokuvissa. Hän oli vuodesta 1941 naimisissa maailmankuulun valokuvaaja Diane Arbusin kanssa. Pari sai ennen eroamistaan 1959 kaksi lasta. 
Arbus eli vuodesta 1977 uusissa naimisissa Mariclare Costellon kanssa, ja parilla oli yksi lapsi. Vuoden 2006 Diane Arbusia käsittelevässä Steven Shainbergin elokuvassa "Fur" Allan Arbusin osan esittää Ty Burrell.
Ahti Lampi

Ahti Lampi (s. 17. marraskuuta 1938 Lohja) on suomalainen tanssimuusikko ja iskelmälaulaja. Varsinaiselta ammatiltaan hän on automaalari. Hän aloitti keikkailun vuonna 1963 eri orkestereiden solistina lähinnä kotiseudullaan läntisellä Uudellamaalla. Vuonna 1980 hän voitti mestaruuden Lappeenrannan humppafestivaaleilla yhtyeen "Humppa ja tangopojat" kanssa. 
Ahti Lampi sai vuonna 1980 levytettäväkseen Vexi Salmen parodiamielessä sanoittaman ja Heikki Annalan säveltämän melankolisen kappaleen "Elämän valttikortit", josta tuli suurmenestys Reijo Kallion "Yksinäisen" vanavedessä. Molemmat laulut kuvastavat omalta osaltaan 1970- ja 1980-lukujen vaihteen yhteiskunnallisia oloja: työttömyys oli käynyt Suomessa siihenastisessa huipussaan, maaseutu oli maaltapaon jäljiltä entistä tyhjempi, kymmeniätuhansia suomalaisia oli muuttanut paremman elämän toivossa Ruotsiin ja etenkin lähiöiden ja pienten paikkakuntien keskiolutkuppiloissa istui suurin joukoin työttömiä tuopin ääressä. Suosioon tulleet itsetilitysiskelmät, joista osa oli suoranaisia valitusvirsiä, purkivat varsinkin joutilaiksi jääneiden miesten tuntoja. 
Vexi Salmi kertoi myöhemmin kirjoittaneensa "Elämän valttikortit" hieman naureskellen, sillä hänen tekstinsä ihmisellä meni niin huonosti, "ettei kenelläkään voi oikeasti niin huonosti mennä". Salmen mukaan Lampi, jonka levytuottaja Seppo Matintalo löysi saamansa vihjeen perusteella lohjalaisesta tanssipaikasta Tanhuhovista, levytti laulun kuitenkin vakavasti ja samoin yleisö otti sen täysin tosissaan. Levyn myyntiä siivitti myös Markus Heikkerön ottama albumin kansikuva, jossa Lampi istui puistonpenkillä keskellä syksyistä maisemaa. Raha-automaattiyhdistyksen tilaston mukaan "Elämän valttikortit" oli yksi levyautomaattien soitetuimmista levyistä alkuvuonna 1981.
Myös Lammen kaksi myöhempää albumia saivat hyvän vastaanoton. Kolmannen albumin nimikkokappale "Kannaksen poikia" tuli tutuksi "Syksyn sävelen satoa" -ohjelmasta vuonna 1984. Lampi ei levyttänyt ainuttakaan käännösiskelmää, vaan kaikki hänen kappaleensa olivat kotimaista tuotantoa, useimmiten Toivo Kärjen ja Vexi Salmen kynästä. 
Lammella riitti oman yhtyeen kanssa menestystä ja keikkoja ympäri Suomea 1980-luvun loppupuolelle saakka. Vuonna 1987 Lampi jätti keikkailun ja meni rakennuksille töihin ja maalariksi. Nykyisin hän on eläkkeellä ja jatkaa laulamista mieskuorossa.
Heikki Lahtinen

Heikki Tapani Lahtinen (s. 23. joulukuuta 1947 Ruovesi) on suomalainen kilpakävelijä. 
Syksyllä 2007 Lahtinen voitti 50 kilometrin kävelyn Suomen mestaruuden 59-vuotiaana, minkä johdosta hänestä tuli kaikkien aikojen vanhin Suomen mestari. Vuosina 2005 ja 2006 Lahtinen saavutti SM-pronssia. Vuonna 2005 hän voitti 10 kilometrin kävelyssä 55-vuotiaiden Euroopan-mestaruuden Ruotsin Eskilstunassa. SM-viesteissä hän on saavuttanut 3 × 5 000 metrin kävelyviestissä hopeaa vuosina 2005, 2008 ja 2009 sekä pronssia vuosina 1997, 2003, 2004 ja 2010 (vuonna 2010 3 × 3 000 metriä). Hänellä on lisäksi lukuisia veteraanisarjojen SM-mitaleita.
Lahtinen edustaa tamperelaista Ikurin Virettä.
Lisa De Vanna

Lisa De Vanna (s. 14. marraskuuta 1984) on australialainen jalkapalloilija.
De Vanna pelasi Australian maajoukkueessa sadannen maaottelunsa kesäkuussa 2015. Vuoden 2004 olympiakisoissa hän pelasi neljä ottelua ja teki maalin 1–2-tappioon päättyneessä puolivälieräottelussa Ruotsia vastaan. Kiinassa pelatuissa vuoden 2007 MM-kilpailuissa hän oli joukkueensa paras maalintekijä. Kaikissa kolmessa alkulohko-ottelussa hän tuli kentälle vasta ottelun puolivälissä mutta teki kaksi maalia Ghanaa ja yhden maalin Norjaa vastaan. Puolivälierässä Brasiliaa vastaan hän pelasi koko ottelun ja teki yhden maalin mutta Australia hävisi ottelun 2–3. Vuoden 2011 MM-kilpailuissa hän pelasi neljä ottelua ja teki voittomaalin alkulohko-ottelussa Päiväntasaajan Guineaa vastaan. Vuoden 2015 MM-kilpailuissa De Vanna pelasi viisi ottelua puolivälieriin yltäneessä joukkueessa ja teki alkulohkossa maalin Yhdysvaltoja ja Ruotsia vastaan. Vuoden 2019 MM-kilpailuissa hän kahdessa alkulohko-ottelussa.
De Vanna on vuoden 2019 MM-kilpailujen päättyessä pelannut 150 maaottelua ja tehnyt niissä ennätykselliset 47 maalia.
De Vanna on kotimaansa seurojen lisäksi edustanut useita yhdysvaltalaisia ja ruotsalaisia seuroja. Vuodesta 2017 hän on pelannut Sydney FC:ssä.
Harry Judd

Harry Mark Christopher Judd (s. 23. joulukuuta 1985 Chelmsford, Essex, Englanti). On brittiläisen pop-yhtyeen McFlyn rumpali. McFly nousi kuuluisuuteen kun Busted-niminen bändi otti McFlyn mukaan kiertueelleen 2004. Judd myös soittaa rumpuja Bustedin "Crashed The Wedding" - kappaleessa.
Juddin perheeseen kuuluu äiti, isä sekä kaksi sisarusta, veli ja sisko. 
Hänen lempibändeihinsä kuuluvat muun muassa The Used, Blink-182, The Beatles sekä The Who.
Kellokosken vesitorni

Kellokosken vesitorni on vesitorni Tuusulassa Kellokosken taajamassa. Se valmistui vuonna 1961 ja on tilavuudeltaan 488 kuutiometriä. Vesitornin säiliötä kannattaa kahdeksan noin 15 metrin korkuista pilaria, vesitornin kokonaiskorkeus on noin 25 metriä. Sisäänkäynti vesitorniin käy säiliön sivulla olevasta pohjaltaan suorakaiteen muotoisesta porrastornista, joka on päällystetty teräspoimulevyllä samaan tapaan kuin lieriömäinen säiliöosakin. Vesitorni on saneerattu 2003. Se kuului pitkään Kellokosken sairaalan alueeseen, ja luovutettiin Tuusulan kunnalle vuonna 2001.
Tornin on suunnitellut Maa ja Vesi Oy ja urakoinut Vesto.
Danny Jones

Daniel "Danny" Alan David Jones, tunnetaan myös nimellä Danny Jones (s. 12. maaliskuuta 1986 Bolton, Englanti, Iso-Britannia) laulaa ja soittaa kitaraa McFly-yhtyeessä, johon kuuluvat myös Tom Fletcher (kitara ja laulu), Harry Judd (rummut) sekä Dougie Poynter (basso).
Danny Jonesin perheeseen kuuluvat vanhemmat Kathy ja Alan, sekä 2 vuotta vanhempi sisko, Vicky. Jones kasvoi ja kävi koulua Boltonissa. Häntä kiusattiin, koska hän oli musikaalinen. Myöhemmin Jones kirjoitti kappaleen "Not Alone" kokemuksistaan. Danny on myös kirjoittanut World Trade Centerin tapahtumien jälkeen kappaleen "Silence of the city".
Danny Jones opiskeli Bury Collegessa, mutta kuitenkin keskeytti opiskelunsa McFlyn luodessa uraa. Jones muutti yhteen Tom Fletcherin, Harry Juddin ja Dougie Poynterin kanssa Lontoon läheisyyteen. He asuivat yhdessä noin 3 vuotta. Danny Jones on vastuussa suurimmasta osasta McFlyn kappaleiden lyriikoista Tom Fletcherin kanssa ja McFly onkin saanut peräti 7 #1 hittiä Isossa-Britanniassa. Danny Jones on voittanut lukuisia palkintoja McFlyn kanssa, mutta yksilönä hänet on valittu mm. parhaimman näköiseksi mieheksi. Hän on vasenkätinen, mutta soittaa kitaraa kuten oikeakätiset.
Seuratanssi

Seuratanssiksi tai sosiaalitanssiksi kutsutaan paritanssin muotoja, joissa tavoitteena ei ole kilpailusuoritus tai tekninen edistyminen, vaan yhdessäolo ja viihtyminen. Sosiaalitanssissa tanssi-illan aikana tanssitaan yleensä useamman eri parin kanssa, ja tanssijat ovat usein toisilleen ennestään tuntemattomia. 
Seuratanssia harrastetaan Suomessa aktiivisesti erityisesti lavatansseissa, rock'n'swing-tansseissa ja salsassa.
Neil Kaplan

Neil Kaplan (s. 9. maaliskuuta 1967 Bayonne, New Jersey, Yhdysvallat) on yhdysvaltalainen ääninäyttelijä ja koomikko.
Ura.
Kaplan on näytelllyt Optimus Primen roolia sarjassa "". Sitä ennen hän kuitenkin esiintyi useissa Power Rangers -aiheisissa sarjoissa 2000-luvun alussa. Kaplan on myös dubannut animesarjoja ja elokuvia, kuten Digimon, Yojimbo of the Wind ja Yukikaze. 2000-luvulla hän on tehnyt enimmäkseen äänirooleja videopeleihin, muun muassa vuoden 2006 Justice League Heroes videopelin Gorilla Groddin roolissa. Kaplan näytteli "ssä" Tychus Findlayn ääntä.
Ilkka Heikkinen

Ilkka Heikkinen (s. 13. marraskuuta 1984 Rauma) on suomalainen entinen jääkiekkopuolustaja. Pelaajaurallaan hän pelasi Jääkiekon SM-liigassa Rauman Lukossa, HIFK:ssa ja Turun Palloseurassa. Hän pelasi SM-liigassa 489 runkosarjaottelua ja teki näissä 232 (75+157) tehopistettä. NHL:ssä hän pelasi 7 ottelua ja KHL:ssä 106 runkosarjaottelua.
Ura.
Seurajoukkueura.
Lukon kasvatti Heikkinen pelasi ensi kertaa SM-liigassa kaudella 2003–2004. 20 liigaottelua tehoin 0+1 pelannut raumalainen pääsi pelaamaan ykköspuolustajaparissa Lukko-legenda Erik Hämäläisen kanssa. Edellisellä kaudella hän oli pelannut ensimmäiset miesten ottelunsa Mestiksen UJK:ssa, jossa oli ollut lainasopimuksella kauden 2002–2003 loppuun. Kauden 2003–2004 aikana Heikkisen tie vei ensin takaisin juniorijoukkueeseen, kunnes hän sai loppukaudeksi siirron Mestiksen TuToon.
Kauden 2004–2005 alussa Heikkinen ei mahtunut Lukon kokoonpanoon, joten hänet lähetettiin jälleen vuokralle Mestikseen. Hän pelasi KooKoossa neljä ottelua, kunnes Lukko kutsui hänet takaisin Jaakko Harikkalan loukkaannuttua. Heikkinen sai loppukaudesta vastuuta Lukossa 48:n ottelun ajan ja pelasi myös pudotuspeleissä. Kaudet 2005–2006 ja 2006–2007 sujuivat Lukossa hyvin ja kaudeksi 2007–2008 Heikkinen siirtyi HIFK:hon.
Ensimmäisellä HIFK-kaudellaan Heikkinen teki heti henkilökohtaisen piste-ennätyksensä: 37 pistettä. Seuraavallakin kaudella Heikkinen teki 34 pistettä, minkä ansiosta kaudella 2008–2009 hän oli SM-liigan kolmanneksi eniten pisteitä tehnyt puolustaja. Toukokuussa 2009 NHL-seura New York Rangers ilmoitti, että joukkue on tehnyt sopimuksen Heikkisen kanssa. Syyskuun puolivälissä Rangers lähetti hänet farmijoukkueeseensa Hartford Wolf Packiin. NHL:ssä Heikkinen pelasi kauden aikana seitsemän ottelua, ja pääosa kaudesta meni Wolf Packissa, AHL:ssä. Kaudeksi 2010–2011 hän palasi Eurooppaan, kun hän teki sopimuksen KHL-joukkue Sibir Novosibirskin kanssa.
Heikkinen oli Novosibirskin tehokkain puolustaja tehtyään 22 pistettä 49 ottelussa. Hän jätti kuitenkin seuran kauden jälkeen ja siirtyi Elitserienin Växjö Lakersiin. Växjössä Heikkinen teki 55 ottelussa 33 pistettä ja oli jälleen joukkueensa tehokkain puolustaja. Hän oli koko liigan puolustajien pistepörssissä toinen Brynäsin Ryan Gundersonin jälkeen ja voitti maalitilaston 18 osumallaan. Kauden jälkeen Heikkinen vaihtoi kuitenkin jälleen joukkuetta, kun hän solmi vuoden sopimuksen Sveitsin pääsarjan HC Luganoon kanssa.
Kaudeksi 2019–2020 Heikkinen teki sopimuksen Lukon kanssa.
Maajoukkueura.
Heikkinen pääsi edustamaan Suomea miesten tasolla ensimmäisen kerran kaudella 2007–2008. Hän pelasi ensin Channel One Cupissa, Moskovassa, ja myöhemmin LG Hockey Gamesin kahdessa ottelussa, kun hänet valittiin korvaamaan loukkaantunutta Pekka Saravoa.
Tel Avivin yliopisto

Tel Avivin yliopisto (; , lyhennys: TAU) on julkinen yliopisto Tel Avivin kaupungissa Israelissa. Se on perustettu vuonna 1956.
Yliopistossa on noin 30 000 opiskelijaa, joista 14 000 oli maisteri- tai tohtoriopiskelijoita. Yliopistossa on yhdeksän eri tiedekuntaa.
Vuonna 2017 kansainvälinen Shanghain Jiao Tong -yliopiston ARWU-yliopistoranking luokitteli Tel Avivin yliopisto sijalle 101.–150. maailmassa. Se oli tässä vertailussa maansa korkeatasoimpia korkeakouluja, samoin koko Lähi-idän ja Länsi-Aasian arvostetuimpia yliopistollisia oppilaitoksia.
Jukka Ruhanen

Jukka Ruhanen (s. 16. huhtikuuta 1971 Mikkeli) on entinen suomalainen jalkapalloilija. Hän oli pelipaikaltaan oikea laitahyökkääjä, mutta pelasi uransa loppupuolella myös laitapuolustajana ja keskikentän keskustassa.
Ruhanen pelasi ensimmäisen liigaottelunsa Mikkelin Palloilijoiden paidassa 4. lokakuuta 1987 TPS:aa vastaan. Hän ehti MP:ssa saavuttaa SM-hopeaa ja pronssia ennen siirtymistään FC Jazziin kaudeksi 1994. Ruhanen edusti porilaisseuraa kaksi kautta, josta hän siirtyi kaudeksi 1996 Valkeakosken Hakaan. Hakassa Ruhanen voitti kolme Suomen mestaruutta ja kaksi Suomen cupia. Kauden 2002 jälkeen Ruhanen lähti Englantiin maan alasarjoissa Ryman Premier Leaguessa pelanneeseen Canvey Island FC:hen. Hän ei kuitenkaan sopeutunut Englantiin, joten seuran ja Ruhasen sopimus purettiin maaliskuussa 2003. Ruhanen ehti edustaa Canvey Islandia kuudessa sarjaottelussa. Hänen seuraava seuransa oli MyPa, jota hän edusti kauden 2003. Kausina 2004 ja 2005 Ruhanen edusti vielä Someron Voimaa toimien pelaajavalmentajanakin.
Ruhanen on toiminut uransa jälkeen Valkeakosken Hakan juniorivalmennuksessa.
Suomen maajoukkueessa Ruhanen pelasi 14 maaottelua tehden kolme maalia.
Ruhanen edusti Suomea myös futsalissa pelaten maajoukkueessa kaksi ottelua.
Live in Montreux 2006

Live in Montreux 2006 on Deep Purplen Montreux’n jazzfestivaaleilla 2006 taltioitu live-DVD.
Sisältö.
DVD 1:
DVD 2:
Gare de l’Est

Gare de l'Est on rautatieasema Ranskan pääkaupungissa Pariisissa. Se on yksi kaupungin suurimmista ja vanhimmista rautatieasemista. Aseman läpi kulkee vuosittain noin 34 miljoonaa matkustajaa. Se avattiin vuonna 1849.
Historia.
Rautatieaseman avasi vuonna 1849 Compagnie du chemin de fer de Paris à Strasbourg. Asema kantoi tuolloin nimeä "Embarcardère de Strasbourg". Nykyisen nimensä asema sai vuonna 1854, kun uusi linja Mulhouseen avattiin. Asemaa uudistettiin ja laajennettiin vuosina 1885, 1900 ja 1931. 4. lokakuuta vuonna 1883 rautatieasemalta lähti ensimmäinen Idän pikajuna kohti Istanbulia.
Gare de Lyon

Gare de Lyon on rautatieasema Ranskan pääkaupungissa Pariisissa. Se on nimetty Lyonin kaupungin mukaan, jonka varrella useat asemalta lähtevät kaukojunat pysähtyvät. Ranskan valtion rautatieyhtiön SNCF:n junat suuntaavat asemalta eteläiseen ja itäiseen Ranskaan. Asemalla on myös paikallisjuna- ja RER-liikennettä. Sitä palvelee samanniminen metroasema.
Rautatieasema valmistui vuonna 1847 välisenä aikana arkkitehti Marius Toudoiren suunnitelmien pohjalta. Sitä uudistettiin 1900-luvun vaihteessa. Nykyisin rautatieaseman läpi kulkee vuosittain noin 83 miljoonaa matkustajaa. Mm. Mr. Bean lomailee -elokuvassa on Gare de Lyon esiintynyt kuvauspaikkana.
Gare d’Austerlitz

Gare d’Austerlitz on rautatieasema Ranskan pääkaupungissa Pariisissa. Se sijaitsee Seinen vasemmalla rannalla, Pariisin kaakkoisosassa. Rautatieaseman läpi kulkee vuosittain noin 25 miljoonaa matkustajaa. Se on avattu vuonna 1840. Vuosina 1865–1868 sitä laajennettiin arkkitehti Pierre-Louis Renaudin suunnitelmien pohjalta. 
Rautatieasema on nimetty nykyään Tšekin tasavallan alueella sijaitsevan Austerlitzin mukaan, jossa Napoleonin ranskalaiset joukot kukistivat venäläisten ja itävaltalaisten yhdistetyn armeijan vuonna 1805 (Austerlitzin taistelu).
Luettelo kelttiläisistä heimoista

Tämä on luettelo kelttiläisistä heimoista.
"Katso myös Luettelo gallialaisista heimoista"
Gallialaiset.
Gallialaiset heimot asuivat suunnilleen nykypäivän Belgiassa, Ranskassa ja Sveitsissä. Galleja oli myös jonkun aikaa Pohjois-Italiassa ja Keski- ja Pohjois-Espanjassa. Listassa gallialaisheimoja ja heidän pääkaupunkinsa/tärkeä keskuksensa.
Britteinsaaret.
Britteinsaariin kuuluvat Iso-Britannia ja Irlanti. Isoa-Britanniaa asuttivat britit.
Pohjois-Italia.
Gallia Cisalpina () oli roomalaisten käyttämä nimitys Pohjois-Italian alueesta tasavallan aikana.
Anatolian niemimaa.
200-luvulla eaa. galliheimo muutti Traakiasta Keski-Anatolian ylängöille (nykypäivän Turkki). Tätä heimoa kutsuttii galatialaisiksi, jotka myöhemmin sulautuivat paikallisiin kansoihin.
Suomen Sosialistinen Nuorisoliitto

Suomen Sosialistinen Nuorisoliitto (SSN) oli suomalainen poliittinen nuorisojärjestö. Liitto perustettiin Suomen Sosialidemokraattisen Puolueen nuorisojärjestöksi vuonna 1921, kun puolueen kannattajat irtautuivat kommunistien hallitsemasta Suomen Sosialidemokraattisesta Nuorisoliitosta (SSN). Järjestö tunnettiin aluksi nimellä Suomen Sosialidemokraattinen Työläisnuorisoliitto (STL) ja vuodesta 1950 nimellä Suomen Sosialidemokraattinen Nuorisoliitto (SSN). Viimeiseksi jääneeseen muotoon nimi vaihdettiin vuonna 1971.
Historia.
Sosiaalidemokraatit irtautuivat SSN:stä alkuvuonna 1921, kun järjestö liittyi helmikuussa enemmistöpäätöksellä Kommunistiseen nuorisointernationaaliin. Sisällissodan jälkeen nuorisoliitossa vähemmistöön jääneet SDP:n kannattajat eivät hyväksyneet tätä, ja uusi työläisnuorisoliitto perustettiin toukokuussa. Hämeenlinnassa pidettyyn kokoukseen lähetti edustajansa 38 osastoa ja 20 muuta ilmaisi sille tukensa kirjallisesti. Vuoden 1921 loppuun mennessä työläisnuorisoliittoon oli kerääntynyt noin 3 000 nuorta, kun SSN:n jäsenmäärä oli yli 10 000.
STL teki läheistä yhteistyötä vuonna 1923 perustetun Sosialistisen nuorisointernationaalin kanssa. Vuonna 1943 STL perusti Nuoret Kotkat sosiaalidemokraattien varhaisnuorisojärjestöksi.
Vuonna 1959 SDP:n oppositio sai nuorisoliitossa enemmistön ja siitä tuli Työväen ja Pienviljelijäin Sosialidemokraattisen Liiton nuorisojärjestö. SDP:n kannattajat perustivat uuden Sosialidemokraattisen nuorison keskusliiton (SNK). SSNL toimi 1980-luvun alkuun asti ja se teki viime vuosinaan yhteistyötä Sosialistisen Työväenpuolueen kanssa.
Vuonna 1981 SSN päätti yhdistyä Suomen Demokraattiseen Nuorisoliittoon. Yhdistämisasiakirjan mukaan liiton osastot siirtyivät SDNL:n alaisuuteen vuoden loppuun mennessä. Järjestöjä yhdistivät muun muassa vaatimukset laajan demokraattisen nuorisoliikkeen kehittämisestä, radikaaleista toimintamuodoista, työväenluokan maailmankatsomuksen omaksumisesta, asemäärärahojen vastustamisesta sekä ideologisen ja poliittisen luokkataistelun yhdistämisestä.
Kaisu

Kaisu on suomalainen naisen etunimi. Se oli alun perin Kaisa-nimen hellittelymuoto. Kaisa tulee Katariinan kautta antiikin Kreikan Katharine-nimestä, joka tarkoittaa puhdasta ja viatonta. Kaisu viettää nimipäivää 25. marraskuuta yhdessä Katrin, Kaijan, Katjan, Kaisan, Katin, Kaarinan, Riinan, Katariinan ja Katriinan kanssa. Kaisu on otettu almanakkaan vuonna 1984.
Marraskuuhun 2025 mennessä Kaisu-nimen oli saanut 5 446 suomalaista.
Beatrice Straight

Beatrice Whitney Straight (2. elokuuta 1914 – 7. huhtikuuta 2001) oli yhdysvaltalainen näyttelijä. Hän teki töitä sekä televisiossa, teatterissa että elokuvissa ja sai vuonna 1953 Tony-palkinnon.
Straightin tunnetuin elokuvarooli oli menestyselokuvassa "Kasvot kuvaruudussa" (1976). Hän voitti sillä samana vuonna Parhaan naissivuosan Oscar-palkinnon.
Straight sairastui vanhoilla päivillään Alzheimerin tautiin ja kuoli keuhkokuumeeseen Los Angelesissa, Kaliforniassa 86-vuotiaana.
Den utvalde

Den utvalde on vuonna 2005 valmistunut ruotsalainen jännityselokuva, jonka ovat ohjanneet Martin Söder ja Eric Donell.
Juoni.
Älykkääksi osoittautunut poliisikorkeakoulukokelas Johan on juuri valmistautumassa koulusta, kun Uppsalan yliopistolla alkaa tapahtua outoja murhia. Johan kirjoittautuu yliopistoon tutkiakseen tapauksia paremmin.
Laurentin sarja

Kompleksisen funktion "f"("z") Laurentin sarja pisteen "c" ympäristössä on
formula_1 
missä luvut formula_2 ovat vakioita. Vakiot määritellään viivaintegraalilla, joka on Cauchyn integraalikaavan yleistys:
formula_3 
Laurentin sarjan julkaisi vuonna 1843 Pierre Alphonse Laurent, jonka mukaan se sai nimensä. Sen on mahdollisesti jo 1841 ensimmäisenä keksinyt Karl Weierstrass, mutta hän ei julkaissut sitä.
Lee Grant

Lyova Haskell Rosenthal eli Lee Grant (s. 31. lokakuuta 1925) on yhdysvaltalainen Oscar-palkittu näyttelijä.
Grant syntyi New Yorkissa Itä-Euroopan juutalaisille vanhemmille. Hän harrasti jo lapsena tanssimista ja tuli nuorena tunnetuksi Broadwaysta. Hän sai varhaisesta sivuroolistaan elokuvassa "Lain vartija" (1951) Oscar-ehdokkuuden ja Cannesin parhaan naisnäyttelijän palkinnon. 
Grant joutui 1950-luvulla Hollywoodin mustalle listalle. Hän jatkoi uraansa teatterissa ja sai myöhemmin roolistaan "Peyton Place" -sarjassa Emmy-palkinnon. Elokuvanäyttelijänä hän sai Mustan listan lakkauttamisen jälkeen useita Oscar-palkintoehdokkuuksia ja myös voitti sen vuonna 1975 parhaasta naissivuosasta. Kyseinen kunnia tuli roolista elokuvassa "Shampoo". Muiden tunnettujen roolien joukkoon lukeutuu Alexin äidin Sophien rooli Philip Rothin romaaniin pohjautuvassa elokuvassa "Portnoyn tauti" (1972). 
Grant tuli tunnetuksi myös ohjaajana, ja hänen dokumenttinsa "Down and Out in America" voitti Oscarin vuonna 1986. Hän on vieraillut sarjassa "Columbo".
Grant on ollut kahdesti naimisissa. Hänen tyttärensä Dinah Manoff on äitinsä tavoin kuuluisa näyttelijä.
Vakuutustutkinto

Vakuutustutkinto (vakuutustutkinto, VTS) on vakuutusalalla työskenteleville tarkoitettu tutkinto, joka suoritetaan tenttimällä. Tutkinto ei ole alalla pakollinen, mutta vakuutusalan työnantajat arvostavat sen suorittamista. Tutkinto antaa yleiskuvan vakuutusalasta ja eri vakuutuslajeista. Vakuutusalan työehtosopimuksen mukaan tutkinnon suorittaneille maksetaan palkkaan VTS-lisää. Se on ollut toukokuusta 2024 alkaen 86 euroa kuukaudessa. 
Vakuutustutkinnon suorittaminen vaatii yhteensä kahdeksan tentin läpäisemistä. Kaikille pakolliset aineet ovat vakuutusoppi, riskienhallinta, vakuutusten markkinointi ja asiakaspalvelu sekä vakuutustalous. Muut neljä tenttiä voi valita vapaasti seuraavista vaihtoehdoista: työeläkevakuutus, omaisuuden vakuuttaminen, kuljetusvakuutus, työtapaturma- ja ammattivakuutus, moottoriajoneuvovakuutukset, sosiaaliturva, vapaaehtoinen henkilövakuutus ja vastuuvakuutus. Tutkinnon laajuus on ainevalintojen mukaan 17–21,5 opintopistettä. Tutkinnon suoritusaika on kaksi vuotta, ja tenttiminen tulee aloittaa kuuden kuukauden sisään tutkintoon ilmoittautumisesta, jolloin tutkinnon kokonaissuoritusaika on enimmillään kaksi ja puoli vuotta.
Tutkinnon järjestää Aalto University Executive Education Oy yhdessä Vakuutustutkintolautakunnan kanssa. Tenttejä voi suorittaa joustavasti kuukausittain järjestettävien suorituspäivien aikana. 
Aiheesta muualla.
FINVA
Suomen Harmonikkaliitto

Suomen Harmonikkaliitto r.y., ("SHL"), () on harmonikkamusiikin harrastajien järjestö, jonka tarkoituksena on "kehittää monipuolista harmonikkamusiikin harrastusta".
Jäsenyys.
Liiton jäseninä oli vuonna 2007 noin 5 000 harmonikansoittajaa ja harmonikkamusiikin ystävää, sekä noin sata alueellista harmonikkakerhoa. Liitto julkaisee neljä kertaa vuodessa ilmestyvää "Hanuri"-jäsenlehteä, jonka levikki oli vuonna 2007 noin 5 000 kappaletta.
Historia.
Yhdistys on perustettu vuonna 1952. Hanuri-lehti on perustettu vuonna 1973.
Organisaatio.
Liiton toimintaa ohjaavat liittovaltuusto ja liittohallitus. Vuonna 2007 hallituksen puheenjohtajana toimi Kimmo Mattila ja yhdistys toimi yhteistyössä ja samoissa tiloissa Suomen harmonikkainstituutin kanssa Ikaalisissa.
Nitrobentseeni

Nitrobentseeni on orgaaninen yhdiste (aromaattinen yhdiste), joka on huoneenlämmössä (20 °C) palavaa olomuodoltaan vaaleankeltaista nestettä, joilla on karvasmantelia tai kengänkiilloketta muistuttava haju. Sen kemiallinen kaava on C6H5NO2. Nitrobentseenista käytetään myös nimitystä "nitrobentsoli" ja "mirbanöljy."
Nitrobentseenin moolimassa on 123,11 g/mol, sulamispiste 5 °C, kiehumispiste 211 °C, tiheys 1,205 g/cm3, hajukynnys 0,018 ppm, leimahduspiste 88 °C (c.c.), itsesyttymislämpötila 480 °C ja CAS-numero 98-95-3. Nitrobentseeni liukenee veteen 20 °C:n lämpötilassa 0,2 g/100 ml. Nitrobentseeni liukenee myös etanoliin, asetoniin, bentseeniin ja eetteriin.
Nitrobentseeni reagoi kiivaasti joutuessaan tekemisiin voimakkaiden hapettimien tai pelkistimien sekä vahvojen happojen tai typen oksidien kanssa. Tästä saattaa seurata palo- tai räjähdysvaara. Aine muodostaa palaessaan myrkyllisiä ja syövyttäviä huuruja, jotka sisältävät typen oksideja.
Nitrobentseeniä käytetään aniliinin ja eräiden muiden orgaanisten kemikaalien valmistuksessa sekä erityisesti lähtöaineena väriaineteollisuudessa hydratsobentseenin, bentsidiinin, m-kloorinitrobentseenin, m-nitrobentseenisulfonihapon ja metaniilihapon valmistuksessa sekä selluloosaeetterien liuottimena.
Ympäristö- ja terveysvaikutukset.
Lyhytaikainenkin altistuminen aineelle voi aiheuttaa vaikutuksia veressä, johtaen hapenkuljetukseen osallistumattoman verenpunan muodon methemoglobiinin muodostumiseen. Tämän seurauksena altistuminen voi aiheuttaa tajunnantason laskua jopa viiveellä. Pitkäaikaisesta tai toistuvasta altistumisesta aineelle voi seurata vaikutuksia veressä, pernassa ja maksassa. Nitrobentseeni voi imeytyä elimistöön hengitysteitse, ihon läpi tai nieltynä. Työministeriön päätöksen 1044/91 mukaan nitrobentseenista katsotaan olevan vaaraa perimälle, sikiölle ja lisääntymiselle. Aine on mahdollisesti ihmisessä syöpää aiheuttavaa.
Aine on haitallista vesieliöille.
Gianna Maria Canale

Gianna Maria Canale (12. syyskuuta 1927 – 13. helmikuuta 2009) oli italialainen näyttelijä.
Canale syntyi Reggio di Calabriassa ja sijoittui toiseksi vuoden 1947 Miss Italia -kilpailussa. Hänen tunnetuimpiin elokuvarooleihinsa kuuluu osa elokuvassa "I vampiri" (1957). Sen ohjaajana toimi Riccardo Freda, joka oli näyttelijättären aviomies kuolemaansa, aina vuoteen 1999 saakka. 
Canale ja Freda menivät naimisiin Brasiliassa, jossa pari asui lyhyesti. Canale vetäytyi elokuva-alalta vuonna 1964.
World in Conflict

World in Conflict (lyhyesti WiC) on Massive Entertainmentin kehittämä ja Sierra Entertainmentin julkaisema reaaliaikainen taktiikkapeli, joka on julkaistu vuonna Microsoft Windowsille.
Pelaaminen.
Pelissä ovat osapuolina Neuvostoliitto, Yhdysvallat ja Nato. Yksinpelissä pelataan Yhdysvaltain tai Naton joukoilla Neuvostoliittoa vastaan, kun taas moninpelissä kaikki kolme osapuolta ovat pelattavia. Lisäosassa "" Neuvostoliitto on ainoa käytössä oleva osapuoli. 
Pelissä on neljä erilaista aseryhmää: ilmavoimat, jalkaväki, panssarijoukot ja tulitukijoukot. Jokaiselle roolille ominaisia yksiköitä voi tilata vain, jos on valinnut kyseisen roolin. Kuitenkin eri rooleista voi tilata kyseisen roolin kevyimpiä yksiköitä, vaikka ei olisi valinnutkaan ko. roolia.
Juoni.
Peli sijoittuu vaihtoehtohistorialliseen vuoteen 1989. Neuvostoliitto on yllättäen hyökännyt Seattleen, tarkoituksenaan ajaa Yhdysvallat pois Euroopan taisteluista. Pelaaja ohjaa kapteeni Parkeria, joka komentaa eversti Sawyerin alaisena pientä komppaniaa.
Vastaanotto.
Peli on saanut GameSpotin arvostelussa arvosanaksi 9.5/10.
People Need Love

People Need Love on ruotsalaisen Abba-yhtyeen musiikkikappale vuodelta 1972. Kappaleen sävelsivät ja sanoittivat Benny Andersson ja Björn Ulvaeus. Se julkaistiin seitsentuumaisena singlenä kesäkuussa 1972 ja sisällytettiin yhtyeen ensimmäiselle studioalbumille "Ring Ring", joka julkaistiin maaliskuussa 1973. Singlen b-puolena on ”Merry-Go-Round”.
”People Need Love” on Abban jäsenten ensimmäinen yhteinen single. Yhtyettä ei ollut vielä perustettu, eikä sellaista ollut tarkoituskaan perustaa, kun kappaletta työstettiin. Kyse oli alkuaan Benny Anderssonin ja Björn Ulvaeuksen singlestä, jolla vieralivat Agnetha Fältskog ja Anni-Frid Lyngstad. Yhtye mainitaan singlejulkaisun kannessa nimellä Björn &amp; Benny, Agnetha &amp; Anni-Frid.
”People Need Love” menestyi Ruotsissa kohtalaisen hyvin ja nousi yhdistetyn single- ja albumilistan sijalle 17. Hieman myöhemmin single julkaistiin Tanskassa, Länsi-Saksassa, Itävallassa, Ranskassa ja Uudessa Seelannissa. Lisäksi Playboy-levymerkki julkaisi sen Yhdysvalloissa, Kanadassa ja Filippiineillä. Menestys Ruotsin ulkopuolella oli vaatimatonta.
Täydellinen sotilas

Täydellinen sotilas () on vuonna 1992 ensi-iltansa saanut toimintaelokuva. Elokuvan ohjasi Roland Emmerich ja sen pääosissa ovat Jean-Claude Van Damme ja Dolph Lundgren.
Suomessa elokuvan ensi-ilta oli 27. marraskuuta 1992.
Juoni.
Elokuva kertoo kahdesta valiosotilaasta, Luc Deverauxista ja Andrew Scottista. He kuuluvat salaiseen, sotilaalliseen valiojoukkoon, joka tunnetaan nimellä ”Täydelliset sotilaat”. Sotilaita on muokattu geneettisesti erittäin kestäviksi ja voimakkaiksi, minkä lisäksi heidän muistinsa on pyyhitty. Erään tehtävän aikana monien vuosien takaiset tapahtumat kuitenkin muistuvat sotilaiden mieleen. Tämä kaivaa vanhat kaunat pinnalle eikä Deverauxin ja Scottin yhteenotolta voida välttyä.
Kuvaukset.
Elokuva kuvattiin pääosin eri puolilla Arizonan osavaltiota, kuten Ashforkissa, Chloridessa, Clarkdalessa, Cottonwoodissa, Kingmanissa, Prescottissa ja Sedonassa.
Outi Hovatta

Outi Leena Lemmikki Hovatta (o.s. Suvanto; s. 3. tammikuuta 1946 Helsinki) on suomalainen lääketieteen professori. Hän on maailman tunnetuimpia kantasolututkijoita. Hovatta valmistui lääketieteen lisensiaatiksi Helsingin yliopistosta vuonna 1970, väitteli 1973 ja erikoistui naistentauteihin ja synnytyksiin 1978. Uransa alkuvaiheessa hän kehitti hedelmöityshoitoja ja perusti Väestöliiton lapsettomuusklinikan, jossa työskenteli vuosina 1986–1997.
Hedelmöityshoidoista Hovatta jatkoi kantasolututkimuksiin. Hän oli pitkään professorina Tukholman Karoliinisessa instituutissa. Vuoden 2005 alussa hän siirtyi Tampereen yliopiston kudosteknologiaan erikoistuneeseen yksikköön Regeaan. Outi Hovatan ympärille Regeaan muodostettiin huipputason tutkimusryhmä, joka toimi tiiviissä yhteistyössä sekä kotimaisten että useiden kansainvälisten tutkimusryhmien kanssa. Hän oli mukana geneetikkoryhmässä, joka vuonna 2015 löysi Karoliinisessa sairaalassa niitä geenejä, jotka aktivoituvat ensimmäisinä päivinä hedelmöityksen jälkeen.
Hänelle myönnettiin J. W. Runebergin palkinto vuonna 2013.
Outi Hovatan lapset ovat näyttelijä-laulaja Vuokko Hovatta, tutkija Talvikki Hovatta, muusikko ja ekonomi Ville Hovatta, tutkija ja käyttäytymisgenetiikan professori Iiris Hovatta.
Aigars Fadejevs

Aigars Fadejevs (27. joulukuuta 1975 – 17. joulukuuta 2024) oli latvialainen 20 kilometrin ja 50 kilometrin kävelijä.
Aigars Fadejevs sijoittui vuoden 1996 Atlantan olympialaisissa kuudenneksi. Vuonna 1998 hän saavutti 20 kilometrillä hopeaa Euroopan-mestaruuskilpailuissa. Vuonna 2000 Fadejevs saavutti olympiahopeaa Sydneyn olympialaisissa.
Göppingen

Göppingen on kaupunki Baden-Württembergin osavaltiossa, eteläisessä Saksassa. Se sijaitsee noin 40 kilometriä itään Stuttgartin suurkaupungista. Se on Göppingenin piirikunnan hallintokaupunki ja kuuluu Stuttgartin hallintopiiriin. Kaupungissa oli kesäkuun 2022 lopussa 58 428 asukasta, ja sen pinta-ala on 59,2 neliökilometriä.
Varhaisin maininta Göppingenistä historiallisissa lähteissä sijoittuu vuoden 1110 tienoille. Vuonna 1396 kaupungille myönnettiin rahanlyöntioikeus. Kaupunki tuhoutui tulipalossa pahoin vuosina 1425 ja 1782. Vuoden 1782 palon jälkeen kaupunki jälleenrakennettiin nopeasti herttua Karl Eugenin määräyksestä. Tuolta ajalta on peräisin Göppingenin keskusta-alueen klassistinen ulkonäkö.
Göppingenin nähtävyyksiin lukeutuu muun muassa 1500-luvun keskivaiheilla Württembergin herttualle rakennettu renessanssipalatsi sekä 1400-luvulla rakennettu Oberhofenin kirkko, joka on kaupungin vanhin rakennus.
Entinen saksalainen jalkapalloilija Jürgen Klinsmann on kotoisin Göppingenistä.
Suomen Naiskuoroliitto

Suomen Naiskuoroliitto ry (SNKL) on vuonna 1945 perustettu suomalaisten naiskuorojen valtakunnallinen keskusjärjestö. Siihen kuuluu noin 80 kuoroa ja 2 000 laulajaa.
SNKL on toiminut perustamisestaan alkaen itsenäisenä erikoisliittona Sulasolissa, Suomen Laulajain ja Soittajain Liitossa. Liiton tehtävänä on edistää, kehittää ja tukea naiskuoromusiikkia sekä naiskuorojen ja -laulajien tavoitteellista musiikin harrastamista.
SNKL:n toimintaan voivat osallistua sääntöjen mukaan jäseneksi rekisteröityneet yhdistykset ja yksityishenkilöt. Jäsenyhdistyksiksi voivat liittyä muun muassa rekisteröidyt naiskuorot, naislauluyhtyeet ja yhteisöt. Naiskuoromusiikista kiinnostuneet yksityishenkilöt voivat liittyä kannattajajäseniksi.
Liiton päivittäistä järjestötoimintaa ja hallintoa pyörittää liiton hallitus, jonka kokoonpano valitaan sääntöjen mukaisesti yhdistyksen vuosi- eli liittokokouksessa. Musiikkiin liittyvät asiat on keskitetty liiton taiteellisen johtajan ja musiikkivaliokunnan tehtäväkenttään.
Naiskuorolaulun harrastamista SNKL tukee, edistää ja kehittää muun muassa järjestämällä jäsenistölleen koulutusta ja tapahtumia. Vuosittain järjestetään esimerkiksi laulumerkkien harjoittelu- ja suoritusleirejä, sekä naiskuorolaisia kaikkialta Suomesta yhteen tuovat Naiskuoropäivät.
Naiskuoromusiikkia SNKL tukee, edistää ja kehittää muun muassa tilaamalla sävellyksiä ja sovituksia, sekä julkaisemalla ja välittämällä uutta ja perinteisempää naiskuoroille tehtyä tai sovitettua musiikkia.
Lada Priora

Lada Priora ("VAZ 2170") on Ladan vuosina 2007–2018 valmistama keskiluokan automalli, joka korvasi Lada 110:n. Sen myynti alkoi Ladan kotimaassa Venäjällä vuonna 2007, mutta auto oli samannäköisenä prototyyppinä tehty jo muutama vuosi aiemmin. Prioran moottori on sama kuin Kalinassakin, iskutilavuudeltaan 1,6-litrainen Ladan itse suunnittelema ja valmistama bensiinikäyttöinen nelisylinterinen. Autoa ei ole tuotu Suomeen eikä muihinkaan Pohjoismaihin muutamaa yksittäiskappaletta lukuun ottamalla. 
Perinteisen porrasperäisen korimallin lisäksi tuotannossa olivat myös farmarimalli ("VAZ 2171") ja hatchback-tyyppinen 2172.
Suomen Harmonikkainstituutti

Suomen harmonikkainstituutti on yksi Suomen viidestä musiikki-instituutista. Sen tarkoituksena on koota ja levittää tietoa harmonikkamusiikista.
Toiminta.
Harmonikkainstituutti sijaitsee Ikaalisissa. Instituutti arkistoi nuotistoa, äänitteitä, valokuvia ja muita harmonikkamusiikkiin liittyvää aineistoa. Se myös julkaisee nuotteja ja äänitteitä, järjestää alan kursseja, sekä tukee harmonikkamusiikin tutkimusta ja kehittämistä. Vuonna 2007 instituutin arkistossa oli yli 10 000 nuottia, satoja äänitteitä, videonauhoja, valokuvia sekä yli 20 000 lehtileikettä. Monia vanhoista nuottipainoksista ei ole enää muualta saatavissa.
Instituutin ylläpitämässä Ikaalisten harmonikkamuseossa on esillä noin 80 instrumenttia aina 1880-luvun lopulta 1900-luvun alkuun.
Instituutti toimii yhteistyössä myös alan kansallisten ja kansainvälisten festivaalien ja kilpailujärjestäjien kanssa sekä edistää suomalaisen harmonikkamusiikin vientiä ulkomaille sekä nuottien että äänitteiden muodossa. Se on tärkeä yhteistyökumppani muun muassa Sata-Häme Soi -festivaalin järjestämisessä. Instituutin tiloissa Ikaalisissa toimii nykyisin myös alan kansainvälisen kattojärjestön, Kansainvälisen Harmonikkaliiton, arkisto.
Toimintaa ylläpitää muun muassa Opetusministeriön ja Ikaalisten kaupungin tukema kannatusyhdistys.
Historia.
Instituutti perustettiin vuonna 1980.
Painin Bundesliiga

Painin Bundesliiga (saks. "Ringer-Bundesliga") on Saksassa järjestettävä painin mestaruussarja. Bundesliigaa on painittu 1960-luvulta lähtien. Liigassa kilpaillaan joukkueittain. Bundesliigassa kilpaillaan varsinaisessa 1. Bundesliigassa, 2. Bundesliigassa sekä kaaderisarjan liigoissa.
Riccardo Freda

Riccardo Freda (24. helmikuuta 1909 Aleksandria, Egypti – 21. joulukuuta 1999 Pariisi) oli italialainen elokuvaohjaaja. 
Kuvanveistäjänä ja taidekriitikkona toiminut Freda aloitti elokuvauransa tuotannon järjestelijänä. Vuodesta 1937 lähtien hän työskenteli muun muassa Gennaro Righellin, Giacomo Gentilomon ja Raffaello Matarazzon elokuvien käsikirjoittajana. Fredan ensimmäinen ohjaustyö oli "Don Cesare di Bazan" vuonna 1942. Sen jälkeen hän teki lukuisia suosittuja viihde-elokuvia. Vuonna 1956 Freda ohjasi Italian ensimmäisen kauhuelokuvan "I vampiri". Sitä seurasivat muun muassa taiteilijanimellä "Robert Hampton" tehdyt kauhuelokuvat "Caltiki, il mostro immortale" (1959), "L'orribile segreto del dr. Hichcock" (1962) ja "Lo spettro" (1963). Freda teki usein joukkokohtauksia muille ohjaajille ja hän työskenteli myös Ranskassa. Hänen viimeinen elokuvansa oli "Murder Obsession" vuonna 1980.
Freda oli naimisissa kuolemaansa saakka näyttelijä Gianna Maria Canalen kanssa.
M/S Gerd

M/S Gerd eli M/S Färja 62/342 on Ruotsin tielaitoksen lauttaosaston omistuksessa oleva kaapelilossi. Lossi rakennettiin Uudenkaupungin Työveneen telakalla Uudessakaupungissa vuonna 2004. "Gerd" liikennöi Kornhallsledenissä, eteläisessä Ruotsissa. Aluksen matkustajakapasiteetti on 198.
Gerdin sisaralus on M/S Tora (Färja 62/344).
Käyttöhistoria.
17. kesäkuuta 2004 alus laskettiin vesille. Elokuussa 2004 se hinattiin Uudestakaupungista Lysekiliin, Ruotsiin, Fridhems Varv -nimiselle telakalle, jossa sitä korjattiin.
Tämän jälkeen alus luovutettiin Ruotsin tielaitoksen lauttaosaston omistukseen. Kotisatamaksi tuli Vaxholm. 28. lokakuuta lossi aloitti liikennöinnin linjalla Kornhall–Gunneby. 16. maaliskuuta 2005 Maria Spetz kastoi aluksen.